

[image: Kirjan Koulu kuilun reunalla kansikuva]






ESIPUHE


Suomalaisissa kouluissa on tapahtunut toistaiseksi vain muutamia traagisia väkivallantekoja. Ulkoisesti suomalainen koulu on yleensä turvallinen. Tämä ei kuitenkaan ole koko totuus. Huonosti voiva oppilas tarvitsee apua, ja hänen pitäisi olla oikeutettu sitä saamaan. Käyttäytymishäiriöt ja mielenterveyden ongelmat ovat eriasteisia ja erilaisia. Näkyvintä on väkivaltainen käyttäytyminen, mutta usein vaarallisinta on oppilaan kääntyminen sisäänpäin, eristäytyminen omaan maailmaansa.


Tärkeintä on oppilaiden sisäinen turvallisuus, hyvä ja rauhallinen olo. Vaikka koulut täytettäisiin valvontalaittein, metallinpaljastimin ja vartijoin, mikään ei paljasta oppilaan sisäistä maailmaa, joka kulkee hänen mukanaan kaikkialla. Tuolta näkymättömästä maailmasta, sen odottamattomasta pimeydestä ja tuskasta syntyvät epätoivoiset teot. Kouluissamme on paljon oppilaita, jotka kokevat jatkuvasti olonsa turvattomiksi, koska he tuntevat itsensä erilaisiksi, muita tyhmemmiksi, huonommiksi, köyhemmiksi, lahjattomammiksi, kiusatuiksi tai syrjityiksi. Ovatko nuo tuntemukset objektiivisesti oikeita, on toisarvoista. Kärsivälle oppilaalle ne ovat kuitenkin tosia. Tärkeintä on se, että tuntemukset aiheuttavat turvattomuutta, kouluviihtymättömyyttä ja yhdessä muiden tekijöiden kanssa koko oman ihmisarvon kieltämistä, elämän merkityksen katoamista. Ne vaikuttavat lapsen käsitykseen itsestään ja hänen tulevaisuuden valintoihinsa.


Mediassa ja mainoksissa julistetaan, miten tärkeää jokaisen on täyttää ulkonäköön ja suorituskykyyn liittyvät normit. Moni lapsi ja nuori alkaa tuntea, ettei kelpaa. Kun keitokseen lisätään annos tulevaisuuspelkoa, alkavat herkimpien yksilöiden kohdalla olla katastrofin ainekset kasassa. Moneen iskee kauhu. Joku muuttuu aggressiiviseksi, toinen kääntää ongelmat sisäiseksi tuskaksi ja itsevihaksi, syömishäiriöiksi, masennukseksi, monet jopa viiltelevät itseään, että tuska huomattaisiin.


Lasten ja nuorten hätähuutoa on kuultava, resursseja ja inhimillisiä voimavaroja on suunnattava ihmislasten pelastamiseen. Koulun tarjoama turvallisuus on sitä, että opettajalla on kaikille aikaa, mahdollisuus kohtaamiseen ja jokaisen huomaamiseen. Se on sitä, että opettaja on jaksava, hyvinvoiva ja työstään innostunut. Turvallisessa koulussa jokaisen on hyvä olla.


Tämä kirja menee suoraan asian ytimeen. Koulumme on kuilun reunalla. Syitä on monia. Yhteiskunnan kovat arvot tuottavat mielenterveysongelmia. Lapset ja vanhemmat ovat kovilla. Koulupedagogiikan ja opettajien väheksyminen on olennainen koulukriisin luoja.


Kukka Cedercreutz kiteyttää olennaiset kysymykset, nostaa ongelmat esiin ja kuvaa keinoja lasten pelastamiseksi. Lapsi kasvaa täyteen mittaansa turvallisten aikuisten ympäröimänä. Suomalainen koulu ei saa menettää ammattilaisiaan, opettajia. Lasten auttaminen on moraalinen velvollisuus heille, joilla sekä pää että sydän ohjaavat toimintaa.


Martti Haavion teos ”Opettajapersoonallisuus” vuodelta 1947 on yhä ajankohtainen. Haavio arvioi, että ”nykyaikaisen kulttuurin keskellä tapaa harvoin ihmisiä, joiden elämää ohjaa jokin moraalinen ihanne.” Hän totesi, että sellaisia ihmisiä kuitenkin on, ja että moraalinen kauneus on valtavasti vaikuttava, vavahduttava ilmiö. Nykykäsite ”pedagoginen rakkaus” kuvaa tätä ilmiötä.


Kukka Cedercreutz johdattelee tässä esikoiskirjassaan lukijaa opettajuuden pedagogisen rakkauden toteuttamisen edellytysten lähteille. Pelkkä käsite ei kuitenkaan riitä, tarvitaan käytännön toimia, joilla rakkaus tehdään näkyväksi. Vastuu siitä on yhteiskunnan päättäjillä.


Kari Uusikylä


Kasvatustieteen emeritusprofessori









JOHDANTO


Lapset ovat Suomen tulevaisuus – silti arki lasten keskeisessä kasvuympäristössä, alakouluissa, hipoo kriittistä pistettä.


Arvostan opettajuutta, peruskoulua ja hyvinvointiyhteiskuntaa niin paljon, ettei minulle jäänyt enää muita vaihtoehtoja kuin kirjoittaa tämä kirja. Haluan tuoda esiin luokanopettajan näkökulman ja esittää ehdotuksia tilanteen parantamiseksi.


Koulua koskeva huoli nousee tasaiseen tahtiin esiin mediassa, mutta luokanopettajien ääni ei keskusteluissa kuulu. Siihen on syynsä: heidän suunsa ovat vaitiolovelvollisuuksin sinetöidyt.


Muilla sen sijaan riittää sanottavaa opettajienkin edestä. Koulukeskustelu kiertää kovin ahdasta kehää. Ensin hätkähdetään laskeneita PISA-tuloksia tai kouluväkivaltaa. Ilmiötä päivitellään, ja huolen hälventämiseksi etsiskellään syyllisiä. Peräänkuulutetaan kuria ja järjestystä, mutta kiistellään keinoista. Tutkaillaan tilastoja uudessa valossa, minkä jälkeen todetaan yhteistuumin tilanteen olevan onneksi vielä hallinnassa – Ruotsissa on kuitenkin vielä Suomeakin huonommin. Sitten keskustelu laimenee, vain noustakseen jonain päivänä uudelleen esiin.


Jotta opettajat saisivat kerrankin äänensä kuuluviin, päätin haastatella tätä kirjaa varten työstään uupuneita alakoulujen luokanopettajia. Heitä on syytä kuunnella, sillä luokanopettajakato koskee tällä hetkellä työuran kaikkia vaiheita: osa opiskelijoista vaihtaa alaa ennen kuin edes astuu oppilaiden eteen, liian monetnuoret opettajat murtuvat ensimmäisinä työvuosinaan, eivätkä kaikki konkaritkaan jaksa sinnitellä eläkkeelle asti.


Luokanopettajien työmäärä on kasvanut sietämättömäksi, ristiriitaiset vaatimukset kuormittavat ja kasvatustehtävä on valunut entistä enemmän kodeista kouluihin.


Opettajien hyvinvointi vaikuttaa merkittävästi oppilaisiin ja luokkahuoneen ilmapiiriin. Entä, kun moni luokanopettaja onkin työstään uupunut ja pahoinvoiva? Kuinka koululaisten hyvinvoinnille ja perusopetukselle käy?


Koulu keikkuu kuilun reunalla, ja opettajat pitelevät peruskoulua pystyssä päivästä toiseen. He tekevät työnsä, mutta hinta siitä on liian kova. Moni opettaja on venynyt, taipunut ja lopulta katkennut. Koulujen ongelmat eivät parane hyssyttelemällä tai tyhjin kannustuslausein. Haastattelemani Päivi tiivistää tuntemuksensa: ”Ylemmiltä tahoilta on kuultu liian monta kertaa, että te opettajat olette rautaisia ammattilaisia, te keksitte kyllä keinot. Se on ylistämällä alistamista eikä auta ketään eikä ollenkaan.”


On kyse ihmisistä: lapsista, joilla on itseisarvoinen oikeus lapsuuteensa, ja opettajista, joilla on oikeus terveyteensä. On kyse suomalaisesta hyvinvointiyhteiskunnasta.


* * *


Tieni luokanopettajaksi ei ollut suora, vaikka aloitin työurani tekemällä kesätöitä leikkipuistoissa ja päiväkodeissa jo 1980-luvulla ja ensimmäiset luokanopettajan keikkasijaisuuteni Helsingissä 1990-luvun alussa.


Olen aina ollut kiinnostunut ihmisistä ja yhteiskunnallisista epäkohdista. Minussa on nuoresta lähtien asunut myös maailmanparantaja. Opiskelin yliopistossa maantiedettä, sosiologiaa ja Kaakkois-Aasian kehityskysymyksiä, mutta valmistuttuani ymmärsin, että minun tapani parantaa maailmaa kiteytyy nimenomaan ihmisiä kohdatessa. Niinpä opiskelin vielä luokanopettajaksi. Siinä työssä vierähti neljännesvuosisata.


Voin siis sanoa, että perspektiivini lasten ja perheiden parissa työskentelystä yltää kauas. Olen kokenut koulumaailman muutoksen. Se on huomattavan suuri.


* * *


Urani aikana myös Suomi on muuttunut. Kehityskulut heijastuvat koululuokkiin ja opettajan työhön. Enää ei käydä 1980-luvun koulua.


Sosioekonomiset erot ovat voimistuneet. Tuloerot ovat korostuneet, ja eriarvoisuus koulutuksen saralla on kasvanut. Perusopetus ei ole onnistunut tasaamaan lasten taustoista johtuvia eroja, vaikka aluksi näytti siltä.


Lapsiin kohdistuva fyysinen väkivalta on vuosikymmenien aikana onneksi vähentynyt, mutta lasten ja nuorten mielenterveysongelmat ovat lisääntyneet 1980-luvulta nykypäivään. Kouluikäisten hyvinvointiin liittyvät haasteet ovat monimuotoistuneet.


Suomeen kohdistuva maahanmuutto on kasvanut voimakkaasti viimeisimpien 35 vuoden kuluessa. Urani aikana myös toisen ja kolmannen polven suomalaisten määrä on lisääntynyt ja kasvaa entisestään. Keikkasijaisuuksia tehdessäni maahan muuttaneita ei juuri ollut niissä kouluissa, joissa työskentelin. Oppilasaines oli sangen homogeeninen. Nykyään etenkin suurissa kaupungeissa on tavallista, että luokassa on useita oppilaita, joiden äidinkieli on jokin muu kuin suomi tai ruotsi. Osa lapsista ei hallitse kylliksi koulun opetuskieltä voidakseen opiskella.


Kouluissa ja päiväkodeissa on aiempaa enemmän levottomia lapsia, joiden on hankalaa keskittyä pitkäjänteiseen työskentelyyn.Kärsimättömyys on tavallista. Kasvatusvastuu on alkanut liukua enenevässä määrin kodeista kouluihin. On lapsia, jotka hallitsevat elämisen perusasiat. On kuitenkin myös entistä enemmän oppilaita, joille arjen taidot – kuten pöytätavat tai itsenäisesti pukeminen – ovat vieraita. Muiden huomioimisesta puhumattakaan.


Oppimisen tuki on vaihtunut aiemmin erillisissä luokissa tapahtuvasta erityisopetuksesta inklusiivisemmaksi. Tuen dokumentoinnin määrä on kasvanut. Tavoitteena on ollut siirtää painopistettä korjaavista toimista aiempaa ennakoivemmiksi. Muutokset jatkuvat, sillä uusin lakimuutos oppimisen tuesta on juuri astumassa voimaan.


Näistä kirjassa käsittelemistäni ilmiöistä ja lukuisista muista suurista muutoksista huolimatta opettajien oletetaan suoriutuvan työstään kuten ennenkin, ratkovan haasteet ilman asiaankuuluvia resursseja.


* * *


Haastattelin tätä kirjaa varten 20:tä työstään uupunutta luokanopettajaa. He ovat taustoiltaan hyvin erilaisia, mutta heitä yhdistää se, että suomalainen alakoulu on uuvuttanut heidät.


Hain haastateltavia ilmoituksen avulla useista eri Facebook-ryhmistä. Minulle vastanneet opettajat ovat sattumalta ympäri Suomea: suurista kaupungeista ja pieniltä paikkakunnilta.


Jotkut haastattelemani luokanopettajat ovat tehneet pitkän uran koulumaailmassa, toisten työkokemus on vasta alullaan. Joukossa on myös yksi, joka vaihtoi alaa heti opettajaksi valmistumisensa jälkeen. Nuorin haastateltu on 25-vuotias ja vanhin 56 vuoden ikäinen. Kaikki ovat naisia.


Työstään uupuneet luokanopettajat eivät esiinny kirjassa omilla nimillään. Siihen on monia syitä.


Susanna haluaa suojella omia lapsiaan: ”Itselleni tärkeintä ovat omat lapseni. Jos kerron, kuinka rankkaa mulla on ollut, he saavat tietää sen. Aivan kaikesta he eivät ole nyt tietoisia. Toisaalta he ovat kyllä jo sanoneet mulle, että onpa hyvä, ettet ole enää koulussa töissä, kun sä olit niin kireä. Muuten omalla nimellä kertomisella ei olisi juurikaan väliä, koska en ollenkaan halua enää kyseiseen paikkaan töihin.”


Laura puolestaan haluaa suojella itseään: ”En ole vieläkään päässyt burnoutista. Seitsemän vuotta sitten romahdin. Mä etsin yhä ulospääsyä. Muutin ulkomaille tämän kaiken takia. Etsin nyt täältä duunia. En halua, että kaikki tietävät, kelle kävi näin.”


Noora vetoaa lukuisiin syihin: ”Jos sanoisin jotain omalla nimelläni, se paljastaisi paljon muitakin ihmisiä. Kommenttini kertoisivat oppilaista ja kollegoistani. Ei ole minun asiani puhua muista, mutta minun kokemukseeni vaikuttavat kyllä ne muut. Koen myös, että oma yksityisyyteni on tärkeä. Ajattelen, että jos omalla nimelläni kritisoin kouluja, kuntien tapoja, esihenkilöitä, yhtään mitään, en usko, että se jäisi siihen. Se vaikuttaisi niin, etten jatkossa saisi enää töitä.”


* * *


Olen pyrkinyt valitsemaan kuhunkin asiayhteyteen sopivimmat sanat, mutta ymmärrän, ettei sellaisia aina ole. Olen erittäin tietoinen siitä, että jotkut käyttämäni käsitteet eivät tee oikeutta jokaiselle. Tällaisia sanoja ovat esimerkiksi maahanmuuttaja- ja ulkomaalaistaustainen, vieras- tai monikielinen sekä kantasuomalainen.


Olen valinnut käsitteet parhaani mukaan. Tarkoitukseni ei ole loukata tai leimata ketään eikä varsinkaan jaotella ihmisiä kahteen kastiin.


* * *


Omasta kokemuksestani voin sanoa, että suomalaisissa kouluissa on paljon hyvää, onnistunutta ja innostavaa. Enhän muutoin olisi ollut siellä töissä neljännesvuosisataa. Tässä teoksessa kerron kuitenkin sen toisen puolen, joka on yhtä lailla totta. Olen sitä mieltä, että ongelmat eivät katoa vaikenemalla. Ne eivät muutu myöskään vain keskittymällä hyvään ja kasvattamalla kaunista.


Peruskoulu on yhteiskunnan peili, heijastus, ja koulun läpi kulkevat kaikki. Siksi korjaustarpeetkin kohdentuvat sekä ympäröivään yhteiskuntaan että kouluun itseensä. Tosiasioiden myöntäminen on muutoksen alku, mutta vellominen ei auta, vaan on myös ryhdyttävä toimeen. Jotta koulu voi jatkossakin toimia yhteiskunnan sivistystä kasvattavana ja ylläpitävänä voimana, sitä on vaalittava arjessa pelkkien juhla- tai vaalipuheiden sijaan.


Haluan tuoda luokanopettajien äänen kuuluviin, antaa näkemyksiä päättäjille, kertoa kaikille, että meillä ei ole toista mahdollisuutta pelastaa koulua ja samalla hyvinvointiyhteiskuntaamme. Meillä on yksi mahdollisuus, ja se on nyt.









HAASTATTELEMANI TYÖSTÄÄN UUPUNEET LUOKANOPETTAJAT


Anu, 45, irtisanoutunut, palannut entiseen ammattiinsa


Eija, 53, työskentelee yhä luokanopettajana


Emma, 25, viimeisen vuoden luokanopettajaopiskelija, etsii töitä eri alalta


Hannele, 55, työskentelee yhä luokanopettajana, 50-prosenttinen työaika


Heidi, 40, siirtynyt muuhun opetustehtävään eri kouluasteelle


Jonna, 34, työskentelee yhä luokanopettajana, vaihtanut koulua


Julia, 26, äitiyslomalla, pohtii vakavasti alanvaihtoa


Kati, 48, työskentelee luokanopettajana, pelkää romahtavansa


Katja, 54, sairauslomalla työuupumuksen vuoksi, odottaa myönteistä eläkepäätöstä


Kirsi, 55, siirtynyt muuhun opetustehtävään eri kouluasteelle


Laura, 46, irtisanoutunut, muuttanut ulkomaille, etsii töitä


Marja, 40, työkokeilussa uudella alalla


Matleena, 47, irtisanoutunut, kouluttautunut uuteen ammattiin ja vaihtanut alaa


Noora, 31, työskentelee yhä luokanopettajana, vaihtanut koulua


Paula, 28, työskentelee yhä luokanopettajana


Päivi, 56, kouluttautunut lisää, työskentelee laaja-alaisena erityisopettajana


Saara, 33, siirtynyt muuhun opetustehtävään eri kouluasteelle


Sanna, 41, irtisanoutunut ilman tietoa uudesta työpaikasta, etsii töitä uudelta alalta


Susanna, 51, irtisanoutunut ja vaihtanut alaa


Tiina, 52, irtisanoutunut, työskentelee perusopetuspalvelujen suunnittelijana









ENSIMMÄINEN OSA


Comeniuksen vala


Opettajana osallistun uuden sukupolven kasvattamiseen, joka on inhimillisistä tehtävistä merkittävimpiä. Päämääräni on uudistaa ja välittää ihmiskunnan yhteistä tieto-, kulttuuri- ja osaamisvarantoa.


Pyrin aina toimimaan oikeudenmukaisesti ja tasapuolisesti. Edistän oppilaiden ja opiskelijoiden kehitystä niin, että jokainen voi kasvaa taipumustensa ja lahjojensa mukaiseen täyteen ihmisyyteen. Tuen huoltajia ja muita lasten ja nuorten hyväksi toimivia heidän kasvatustehtävässään.


En paljasta enkä levitä minulle luottamuksellisesti uskottuja tietoja. Kunnioitan lasten ja nuorten yksityisyyttä ja suojaan heidän oikeuttaan henkiseen ja fyysiseen koskemattomuuteen.


Puolustan oppilaiden ja opiskelijoiden kasvurauhaa poliittisia ja taloudellisia hyötymispyrkimyksiä vastaan. Tuen kaikkien oikeutta muodostaa itse katsomukselliset ja poliittiset vakaumuksensa.


Pidän yllä ja syvennän ammattitaitoani kehittämällä itseäni jatkuvasti. Sitoudun yhteisiin tavoitteisiin ja tuen kollegoitani. Toimin yhteisöni parhaaksi ja pyrin vahvistamaan opetusalan yhteistä arvostusta.









LUOKANOPETTAJAVUOTO KOSKEE URAN KAIKKIA VAIHEITA


”On päivänselvää, etten hakeudu luokanopettajaksi”, 25-vuotias Emma toteaa ensi sanoikseen. ”Miksi ihmeessä tahtoisin alalle, jossa burnout on lähes varma diili!”


Emma on viimeisen vuoden luokanopettajaopiskelija, ja gradukin on jo valmis. Hän kertoo ammattinsa vaatimusten kasvaneen valtavasti pelkästään omana opiskeluaikanaan. Työn rajaaminen on vaikeaa, ja jaksaminen on Emman mukaan kaikkien huulilla. Yliopiston opettajat nostavat uupumisriskin esiin. Työelämän puhujavierailijat varoittavat siitä. Emman omat opettajaystävät paiskivat töitä jatkuvasti iltoja ja viikonloppuja myöten.


Emma selventää pitäneensä opinnoistaan ja kertoo alanvaihtoajatuksensa alkaneen itää pikkuhiljaa. Nyt viittä vaille valmistuneena luokanopettajana päätös on vuorenvarma. Emma ei ole mietteineen yksin: ”Omalla sadan opiskelijan vuosikurssillani on kolmisenkymmentä samoja ajatuksia pyörittelevää kaveria.” Epäröivien kurssikavereiden prosentuaalinen osuus kuulostaa minusta häkellyttävän suurelta, mutta se on samansuuntainen Lauri Heikosen 2020 julkaistun väitöskirjan tutkimustulosten kanssa. Uransa alkuvaiheessa olevasta vajaasta 300 opettajasta peräti 35 prosenttia kertoo pohtineensa opettajan ammatista luopumista.


On huolestuttavaa, että näin iso osa opiskelijoista ja tuoreista luokanopettajista miettii alanvaihtoa. Suomessa on jo nyt paikoinopettajapulaa, eikä kaikkiin kouluihin saada päteviä opettajia. Opetusalan Ammattijärjestön mukaan pelkästään Uudellamaalla joka seitsemäs kaikista opettajista on muodollisesti epäpätevä.


Luokanopettajuutta ei Emman mielestä arvosteta yhteiskunnassa. Siksi ammatti ei ole vetovoimainen nuorten keskuudessa. Hänen havaintonsa pitävät paikkansa, sillä vuosien 2016 ja 2025 välisenä aikana alan koulutukseen hakeneiden määrä laski noin neljänneksen.


Yhden luokanopettajan kouluttaminen maksaa yhteiskunnalle 62 650 euroa ja kestää keskimäärin viisi vuotta. Ammatista luopuminen ennen uran alkua on Suomen taloudenkin kannalta merkittävää. Se tarkoittaa myös sitä, että pätevien ammattilaisten vaje alakouluissa kasvaa.


Vaikka Emma ei aiokaan luokanopettajaksi, hänellä on näkemyksiä siitä, miten opinnot voisivat nivoutua kenttätyön haasteisiin nykyistä paremmin. Hänestä opetusharjoittelujen pitäisi kytkeytyä todellisuuteen. Nyt jokaisesta harjoittelutunnista edellytetään monisivuisia suunnitelmia. Emma täsmentää: ”Ei kenelläkään ole työelämässä mahdollisuutta organisoida sellaisia sirkustunteja kuin opinnoissa.”


Sen sijaan Emma kertoo kaivanneensa opetusta pedagogisten asiakirjojen laatimisesta, luokanhallinnasta ja kiusaamiseen puuttumisesta. Hän olisi halunnut tietää, kuinka rauhoitetaan aggressiivinen oppilas, kohdataan haastava huoltaja ja tuetaan suomea osaamattomia oppilaita.


”Mikäli alakoulun tahdotaan vastaavan yhteiskunnan tarpeisiin, se täytyy huomioida jo koulutuksessa. Jos kouluun toivotaan opettajia, pitäisi työolosuhteiden, -määrän ja palkan korreloida keskenään”, Emma sanoo. ”Nyt näin ei ole. Olen ratkaisuni tehnyt.”


Opettajan ammatin vetovoiman lisäksi on huvennut myös sen pitovoima eli se, miten alalla työskentelevät pysyvät työssään. Katariina Räsäsen syksyllä 2023 valmistuneen väitöskirjan mukaan puolet perusopetuksen opettajista harkitsee ammatinvaihtoa.


Myös Opetusalan Ammattijärjestö OAJ on tutkinut jäsentensä aikeita siirtyä uudelle alalle. 2021 tehdyssä kyselyssä peräti kuusi kymmenestä peruskoulun opettajasta vastasi pohtineensa alanvaihtoa. Uransa alussa olleista valtaosa kertoi syyksi työn kuormittavuuden. Pitkään työskennelleistä enemmistö ilmoitti mietteidensä syyksi työmäärän lisääntymisen. Kysely on tehty COVID-19-pandemian toisena syksynä, mikä saattaa kärjistää tuloksia. Mielestäni tarkan prosenttiosuuden pohtimisen sijaan kannattaa kiinnittää huomiota siihen huomattavan suureen alaltapoistumishalukkuuteen, joka opettajien keskuudessa vallitsee.


Opetusalan Ammattijärjestön silloinen puheenjohtaja Olli Luukkainen muistutti kyselyn tulosten yhteydessä ilmiön vakavuudesta: ”Jokaisen pitää nyt pysähtyä pohtimaan, miten rajuja seurauksia sillä on koko yhteiskunnalle, jos opettajat alkavat sankoin joukoin vaihtaa alaa.” Olen Luukkaisen kanssa samaa mieltä. Perusopetuksen opetussuunnitelman perusteissakin todetaan, että ”perusopetus on koulutusjärjestelmän kivijalka”. Minä puolestani ajattelen, että perusopetus on koko hyvinvointiyhteiskuntamme kivijalka. Siksi on tiedostettava, että kytevästä tyytymättömyydestä on lyhyt matka irtisanoutumiseen.


Alanvaihtoaikeiden syyt


Katariina Räsänen jakaa väitöskirjassaan pääasialliset syyt opettajien alanvaihtoaikeisiin viiteen ryhmään. Tavallisin syy ammatin vaihtamista harkitessa on työstä etääntyminen. Myös perusopetusjärjestelmään liittyvät syyt, työn yleinen kuormittavuus ja vuorovaikutussuhteiden haasteet aiheuttavat lähtötoiveita ja -suunnitelmia. Räsäsen mukaan viides ryhmä ovat moninaisetsyyt, sillä usein lukuisat eri tekijät vaikuttavat opettajan pohdintoihin yhtä paljon.


Etenkin miesopettajat kertovat työstä etääntymisen tunteen merkittäväksi syyksi alanvaihtohalukkuuteensa. Henkistä irtaantumista opettajuudesta aiheuttavat työn sisällöllisen vaihtelun niukkuus ja etenemismahdollisuuksien rajallisuus. Alakoulussa työskentelevän luokanopettajan uravaihtoehdot ovat vähäiset: siirtyminen lisäopintoja suorittaen joko erityisopettajaksi tai rehtoriksi. Myös palkkarakenne sekä työmäärään ja työn vaativuuteen nähden matala tulotaso hiertävät monia opettajia. Luokanopettajan peruspalkka ei yllä edes kolmeentuhanteen euroon. 50-vuotiaana työkokemuslisät ovat yleensä jo kertyneet. Siten opettaja on palkkakehityksensä huipulla viisitoista vuotta ennen eläkeikää. Vaikka hänet äänestettäisiin maailman parhaaksi opettajaksi, tulot eivät enää nouse.


Sitoutumishaluttomuutta lisäävät myös vähäiset mahdollisuudet oppia uutta ja saada aikaan asioita, joilla on ammatillista tai henkilökohtaista merkitystä tulevaisuutta ajatellen. Tunne työstä loitontumisesta aiheuttaa kyynistymistä ja ajatuksia alanvaihtamisesta, varhennetulle eläkkeelle siirtymisestä tai uusien opintojen pariin hakeutumisesta. Katkeruus, pessimismi, näköalattomuus ja epätoivo ovat työuupumuksenkin merkkejä.


Yksi haastattelemistani työssään uupuneista luokanopettajista on 52-vuotias kolmen lapsen äiti Tiina, joka irtisanoutui eläkevirastaan Ukrainan sodan alkamisen aikaan. Tapasimme useita kertoja, ja hän kutsui minut kotiinsakin. Istuskellessamme kierrätyshuonekaluin sisustetun keittiön pöydän ääressä kuuntelen Tiinan kertomusta ja mietin samalla, miten paljon korjattavaa on, jotta hänen kaltaisensa nopeat ja terävät tekijäihmiset saataisiin pysymään luokanopettajina. Tiina tunnistaa kaikki Räsäsen tutkimuksessa ilmenneet alanvaihdon taustatekijät ja tiivistää nekaikki yhdeksi sanaksi: ”Epäoikeudenmukaisuus. Siihen kiteytyy kaikki.”


Tiina kuvaa elävästi, kuinka häntä sapettaa yhä se, että koulumaailmassa puhutaan täydennyskoulutuksista, mutta niihin pääsy on hankalaa, koska koululla ei ole varaa osallistumismaksuun tai edes sijaiskuluihin. ”Yksityisyrityksessä työntekijä saattaa suorittaa jopa MBA:n työajallaan työnantajansa kustantamana. Luokanopettajat sen sijaan ‘parastavat’ eli leikillisesti ilmaistuna varastavat parhaita ideoita naapurikouluista”, Tiina tuhahtaa. ”Vihaan etäkoulutuksia, joissa opetustoimen puhuva pää ilmestyy tallenteena ruudulle.” Nykyisessä työssään perusopetuspalvelujen suunnittelijana Tiina nauttii siitä, että hänellä on mahdollisuus ottaa selvää asioista, perehtyä ja pallotella ajatuksia muiden kanssa. On aikaa ajatella ja kehittää itseään työajallaan.


Mielestäni opettajien sitoutumista työhön saattaisi nostaa hyvinkin pieni kädenojennus työnantajan puolelta. Moni luokanopettaja osallistuu vapaa-ajallaan ja lomillaan erilaisten opistojen kieli-, kuvataide- ja musiikkikursseille muutenkin kuin omaksi ilokseen. Opettajat ammentavat opinnoistaan runsaasti ideoita ja osaamista työhönsä. Näiden kurssien hinta on tavallisesti vain kymmeniä euroja. Aktiivisen kouluttautumisen arvon näkeminen työyhteisössä siten, että työnantaja maksaisi kurssin hinnan, voisi mielestäni lähentää mahdollista lähtijää työhönsä. Kyse ei ole pelkästään rahasta, vaan arvon antamisesta täydennyskouluttautumiselle.


Perusopetusjärjestelmään liittyvät tekijät vaikuttavat vahvasti opettajien alanvaihtosuunnitelmiin. Koulumaailman jatkuvat muutokset, uudet vaatimukset ja työnkuvan laajeneminen koetaan raskaiksi. Ohjeistukset ja uudistukset tulevat usein ylhäältä määrättyinä – tavallisesti tahoilta, joilla ei ole tietoa peruskoulun arjesta tai opettajan työn moninaisuudesta. Hallinnollisten tehtävien lisääntyminen sekä kasvanut tarve tukea oppilaita ja heidän perheitään kuormittavat opettajia. Samanaikaisesti resurssia on vähennetty, luokkakokoja kasvatettu, ja säästöt säätelevät työn tekemisen tapaa. Määräaikaiset työsuhteet elokuusta kesän alkuun korventavat etenkin, jos joka kesä joutuu työttömäksi.


40-vuotiaan Marjan lyhyt sairausloma venyi vuoden mittaiseksi. ”Töitä tehdessäni olin tuntenut itteni lähes korvaamattomaksi, kun töitä isohkossa koulussa oli niin paljon. Tuntui, että korttitalo olis romahtanut, ellen olis antanut kaikkeani siinä kokonaisuudessa”, hän kuvailee opettajuutensa loppumetrejä. Yhtäkkiä Marja hiljenee hetkeksi kuin kasatakseen itsensä. ”Kun sitten olin sairauslomalla burnoutin takia, eikä joulukahvikutsuakaan tullut, tajusin, että olinkin ollut vain koneiston osa, en henkilökohtaisesti tärkeä.


Ennen romahdusta ja vielä sairauslomallakin häpeä oli syvin tuntemus. Jälkikäteen oon kyllä ymmärtänyt, että työnantajan puolelta tulevat odotukset on aivan epärealistisia. Ei ollut helppoa päästä itseni syyttelystä pois. Vielä vuosi sitten en olis pystynyt tulemaan tähän haastatteluunkaan. Kun mietin, miten tämä uupumisen ja hitaan toipumisen vuosikausien ajanjakso näyttäytyy kymmenen vuoden kuluttua, arvelen näkeväni tän kaiken raskaana vaiheena, jonka ansiosta kuitenkin moni tärkeä asia on kirkastunut itselleni entisestään. Merkityksellisten asioiden arvo on syventynyt ja kiteytynyt. Tykkäsin todella paljon opettamisesta. Se on silti vain työtä. Tärkeintä on perhe ja parisuhde.


En vielä yhtään tiedä, millaisiin töihin tulen päätymään. Oon nyt työkokeilussa toisella alalla. Ei se haittaa, jos se ei vastaa koulutustani. Kunhan se vastaa arvojani. Titteleillä ei ole väliä.”


Työperäinen stressi, emotionaalinen uupumus ja tunne riittämättömyydestä aiheuttavat yleistä kuormitusta ja johtavat keholliseen ja henkiseen oireiluun. Vaikeus rajata työtä sekä työnvyöryminen elämän täyttäväksi tehtäväksi koskevat Räsäsen väitöskirjan mukaan etenkin vahvasti opettajuuteensa sitoutuneita naisia. Luokanopettaja ei ole työssään milloinkaan valmis, ellei itse niin päätä.


Tiina kavahtaa muistellessaan luokanopettajuutensa viimeistä kymmentä vuotta: ”Työ söi elävältä. Kun kuuden tunnin tauottoman opettamisen ja ihmissuhdetyön jälkeen alkoi se toinen työpäivä. Mä kuvittelin kaiken aikaa, että seuraavan viikon aikana kiire ja vaatimukset hellittäisivät. Kun vaan vastaisin sähköposteihin, neljän perheen Wilma-viesteihin, organisoisin syysliikuntapäivän ohjelman ja aikataulut koko koululle, suunnittelisin oppitunnit, tarkistaisin koepinon, vastaisin pariin soittopyyntöön, ottaisin yhteyttä seurakuntaan päivänavauksista ja osallistuisin uuden pilottihankkeen käynnistämiseen. Mutta aina tuli uudet puhelut, viestit, juhlat ja arvioinnit, koepinot, palaverit ja projektit. Mä varastin vapaa-ajasta ja perheeltäni. Yritin purkaa työkuormaa iltaisin. Kiire kiristi päätä kuin panta.”


Muistan itsekin sen harha-ajatuksen, että työ loppuisi tekemällä. Ei se lopu – ei ainakaan alakoulussa.


”Opettajilla pitäisi oikeastaan olla yksi päivä viikossa opetuksetonta aikaa sille muulle työlle. Sillä ei olisi vaikutusta oppilaiden lukujärjestyksiin, koska harva opettaa itse kaikki aineet”, Tiina kertoo miettineensä. ”Jos mä voisin antaa neuvoja nuoremmalle itselleni, sanoisin, että seuraa tarkasti aikaa, jonka käytät työhön. Jos et ehdi jotain hommia, älä tee niitä lainkaan. Älä kompensoi aikaa illoista, viikonlopuista tai lomista. Että valitse tarkasti, mitä teet.”


Opettajan työ on ennen kaikkea ihmissuhdetyötä. Se on parhaimmillaan erittäin antoisaa, mutta pahimmillaan hyvin kuluttavaa. Kuormitus syntyy vuorovaikutussuhteiden haasteista, määrästä ja usein myös kohtaamisten nopeudesta. Luokanopettajat ovat päivittäin tekemisissä kymmenien, elleivät peräti satojen ihmisten kanssa. Vuorovaikutusta on oppilaiden, perheiden, hoitotahojen, opettajakollegojen, erityisopettajien, koulupsykologin ja -kuraattorin, terveydenhoitajan, koulun johdon, siistijöiden, kouluravintolahenkilökunnan ja kiinteistöhuollon kanssa. Oppilasryhmät saattavat vaihtua kesken päivän useamman kerran. Jokainen kohtaaminen on ainutkertainen, ja jokainen tapaaminen herättää tunteita. Työpäivä on täynnä sanoja, ilmeitä ja eleitä, kehonkieltä ja tulkintoja. Vuorovaikutuksen aiheuttama emotionaalinen kuorma rasittaa Räsäsen väitöskirjan mukaan varsinkin naisopettajia.


Samat syyt, jotka saavat opettajat harkitsemaan ammattinsa jättämistä, aiheuttavat myös työuupumusta. Toisinaan on vaikeaa sanoa, mistä tunteet, ajatukset ja teot saavat alkunsa. Joku voi olla pitkään tyytymätön työhönsä, uupua ja aloittaa alusta toisaalla. Toinen taas ymmärtää viheltää pelin poikki ajoissa eikä ehdi uupua ennen muualle siirtymistä. Jotkut eivät vaihda alaa, vaan uupuvat, siirtyvät sairauslomalle, työkokeiluihin tai työkyvyttömyyseläkkeelle. On myös opettajia, jotka jäävät haaveilemaan jalkansa katkeamisesta kuten 53-vuotias Eija: ”Olin niin turta, että raajan menettäminen tuntui sopivalta ratkaisulta.”


Arvostetaanko luokanopettajuutta yhteiskunnassa?


Vuorovaikutus ja arvostus kulkevat käsi kädessä ilmeten sanoina ja tekoina. Tunnustuksen antaminen ja sen puute näyttäytyvät myös siinä, mitä jätetään sanomatta tai tekemättä. Arvostus kertoo siitä, mitä pidetään tärkeänä, olennaisena ja ensiarvoisena. Käytännössä se näkyy siinä, mille annetaan aikaa, keitä kuunnellaan ja mihin sijoitetaan rahaa.


Vaikka opettajat ovat korkeakoulutettuja asiantuntijoita, moni heistä kokee, ettei heitä arvosteta yhteiskunnassa työnsä tekijöinä. Jonna muistuttaa, kuinka hetken kestänyt kunnioitus katosi nopeasti COVID-19-pandemian ensimmäisenä keväänä: ”Etäkouluaikana sen pienen alun ajan ihailtiin, kuinka paljon opettajat jaksavatkaan. Se kääntyi kyllä nopeasti siihen, että koulu onkin säilytyspaikka lapsille, jotta vanhemmat pääsevät töihin. Se alentaa minun työni arvoa. Muiden töihin pääsy on merkittävämpää kuin minun työni.”


Tiina kertoo arvostuksen puutteen vaikuttaneen vahvasti hänen irtisanoutumispäätökseensä: ”Se välittyy niin paljosta. Uuden opetussuunnitelman myötä ei tullut arviointikeskustelun ohjeita. Sanottiin vain, että kunhan kerrotte vanhemmille, miten lapsella menee. Se keskustelu korvasi todistuksen! Ei sellaista pidetä ilman ohjeita! Tai se, että en saanut palvelusvuosilahjaa. En olisi tehnyt sillä lautasella yhtään mitään, mutta periaate. Että tiettynä vuonna aloittaneet vain jätetään välistä. Minun panostani ei arvosteta edes lautasen vertaa! Tai kun työterveyslääkäri panee uupuneen sairauslomalta töihin toukokuun kahdeksi viimeiseksi viikoksi ja kehtaa sanoa, että koulussahan ei tapahdu silloin enää mitään. Ihmiset luulevat tietävänsä, millaista alakoulussa on ja millaista siellä pitäisi olla. Tasaiseen tahtiin saa lukea lehdestä, mistä koulu voisi taas ottaa koppia.”


Luokanopettajille vyörytetään mitä käsittämättömimpiä työtehtäviä. Mielestäni ilmiön taustalla on nimenomaan opettajuuden arvostuksen puute: ajatus siitä, että kun muilla ei ole aikaa, opettajilla on, koska he vain touhuavat lasten kanssa.


48-vuotias Kati kertoo, kuinka koulun läheisen vastaanottokeskuksen työntekijät olivat ehdottaneet, että opettajat voisivat järjestää turvapaikanhakijoille ohjelmaa iltaisin: ”Sota on hirveää ja ahdistavaa, mutta miksi ihmeessä luokanopettajien pitäisi vapaa-ajallaan pyörittää ohjelmapalvelua sotaa paenneille. Idea kyllä torpattiin koulun puolelta varsin ripeästi.”


Matleena puolestaan hämmästelee: ”On ehdotettu lääkehoitosuunnitelman tekemistä oppilaan vanhempien kanssa. Ei mulla ole mitään terveydenhuollon koulutusta. En minä tiedä lääkkeiden annostusta tai sivuvaikutuksia. Ei tullut mieleenkään ryhtyä tällaiseen. Oli raskasta jatkuvasti pitää puoliaan tämmöisiä ehdotuksia vastaan.”


Tiina ja minä naurahdamme, kuinka oksennuksen siivousohjeetkin sujahtivat opettajille kätevästi sähköpostin liitetiedostona kesken tavallisen työpäivän. ”Joku jossain ylempänä keksi tämänkin sisällyttää opettajien tehtäviin”, Tiina parahtaa.


Muistan elävästi, kuinka juuri oman virkani irtisanoneena 2022 luin Yle Uutisista Helsingin kaupungin kasvatuksen ja koulutuksen toimialan ohjeistuksesta: kutakin helsinkiläistä koulua kehotettiin suunnittelemaan, kuka kasvatushenkilöistä kuljettaa lasten ulosteet kannellisissa sangoissa jätehuoneeseen sähkökatkojen aikana. Hymyilytti, koska ohje ei enää koskenut itseäni.


Arvostuksen puute ja vuorovaikutussuhteiden haasteet näyttäytyvät mielestäni myös koulua koskevien päätöksentekijöiden ja koulun välillä. Alakoulun hätätila on kuin jättiläismäinen elefantti yhteiskunnassamme. Ongelmat ja uhkakuvat tiedetään, mutta niiden kanssa ei haluta olla tekemisissä. Ei uskalleta tarttua vaikeuksiin syvällisesti, vaan laastaroidaan haavoja vaikkapa kännykkärajoittein. Naiivisti toivotaan, että ongelmat ratkeaisivat ja riskit raukeaisivat. Ei ymmärretä eikä hyväksytä sitä, että nyt on näin: alakoulu on kriisissä.









LIIALLISET TYÖN VAATIMUKSET – TAVALLINEN TIE TYÖUUPUMUKSEEN


Työuupumusta ei määritellä Suomessa itsenäiseksi sairaudeksi. Siksi se ei yksinään oikeuta sairauslomaankaan. Näin ollen uupumus ilmoitetaan muun diagnoosin – kuten masennuksen – yhteydessä lisäkoodina (ICD-10: Z73.0), joka toimii viestinä työnantajalle ja Kelalle. Suomessa valmistellaan parhaillaan Maailman terveysjärjestön WHO:n ICD-11-diagnoosiluokituksen käyttöönottoa. Siinäkään työuupumusta ei määritellä sairaudeksi, vaan työperäiseksi oireyhtymäksi.


Kyseessä on häiriötila, joka kehittyy pitkäaikaisen työstressin seurauksena. Työntekijän psyykkiset ja fyysiset voimavarat ehtyvät hiljalleen. Sen takia työuupumus saattaa syntyä osin jopa huomaamatta ja ilmetä romahduksena, kun työntekijä on sinnitellyt pitkään jaksamisensa äärirajoilla.


Duodecim Terveyskirjaston mukaan työuupumus syntyy työntekijän ja työolosuhteiden vuorovaikutuksessa. Ihmisten henkilökohtaisten ominaisuuksien kuten voimakkaan velvollisuudentunnon ja itselle asetettujen vaatimusten on todettu altistavan loppuunpalamiselle. Kaikki eivät siis kuormitu samoissakaan olosuhteissa työpaikoillaan. Toisaalta voi sanoa, että kenenkään ei ole mahdollista uupua työstään ilman työhyvinvointia heikentäviä työolosuhteita.


Vaikka yksilön piirteet vaikuttavat osaltaan voimien ehtymiseen, kuka tahansa voi uupua. Ajatus on pelottava. Vielä kylmäävämpi on kuitenkin mielestäni se aatos, että työntekijä on vastuussa selviytymisestään työpaikkansa vaatimusten ja olosuhteiden keskellä. Yksi ihminen tai tiimi voi toki muokata työtään ja sopia uusista käytänteistä, mutta työnsä rakenteita tai vaatimuksia yksilö ei voi muuttaa.


Alakouluissa on runsaasti työnsä vuoksi huonosti voivia luokanopettajia. Haastattelemani uupuneet opettajat kertoivat työpaikoillaan olevan muitakin loppuunpalaneita. Minäkin tunnen monta väsynyttä ja ylikuormittunutta opettajaa eri kouluista. Vaikka useat työpahoinvoinnin syyt ovat rakenteellisia ja koulusta toiseen samankaltaisia, ongelmat jäävät valitettavan usein yksittäisen opettajan ratkaistaviksi.


Työuupumuksen asiantuntijana arvostettu Liisa Uusitalo-Arola kuvaa Uuvuksissa – kirja sinulle, joka tahdot voimasi takaisin -nimisessä teoksessaan osuvasti sitä, kuinka työntekijän loppuunpalaminen saattaa herättää työyhteisössä ja esihenkilössä jopa sietämättömiä tunteita. Siksi ”turvaudutaan erilaisiin selviytymiskeinoihin, joista yksi on uupumisen leimaaminen yksilön omaksi ongelmaksi”.


Uusitalo-Arola käsittelee aihetta ammattiryhmiä erittelemättä. Hän kertoo, kuinka työpaikalla on työntekijän uuvuttua tarpeen pohtia työyhteisön toimintatapoja avoimin ja kriittisin mielin: ”Usein työuupumuksen taustalla on asioita, joihin olisi ollut mahdollista puuttua ja tarttua ennen tilanteen kriisiytymistä. Koska näin ei ole tehty, se kertoo siitä, että jotain tilanne on kuitenkin palvellut.” Alakoulussa saatetaan esimerkiksi osallistua useaan hankkeeseen samana vuonna siitä huolimatta, että se tapahtuu opettajakunnan tai yhden nimenomaisen opettajan kustannuksella. Näin yksittäinen koulu hyötyy projektien saattamisesta maaliin. Mielestäni yhteiskunta saa vastaavaa – joskin näennäistä – hyötyä opettajien ja oppilaiden kustannuksella. Koulujen vaatimukset kasvavat vuodesta toiseen ilman resursseja niiden toteuttamiseksi.


Työn vaatimusten ja työn voimavarojen malli


Työterveyslaitoksen työhyvinvoinnin erikoistutkija Janne Kaltiainen on ilmiselvästi innostunut työstään. Keskustelemme puhelimessa, ja hänen suorastaan intohimoinen suhtautumisensa työhyvinvointiin on tarttuvaa.


Kaltiainen kertoo minulle työn vaatimusten ja voimavarojen mallista, josta olen kuullut jo aiemminkin. Puhelun aikana ymmärrän siitä kuitenkin jotain olennaista uutta. Työn piirteet voidaan jakaa ammatista riippumatta kahteen pääryhmään: työn vaatimuksiin ja työn voimavaroihin. Olen aikaisemmin ajatellut mallin kuvaavan työn vaatimuksia ja yksilön voimavaroja. Katsantokannan ero on huomattava!


Työn vaatimukset ovat esimerkiksi psykologisia, sosiaalisia tai rakenteista aiheutuvia piirteitä, joiden vuoksi työntekijän on ponnisteltava. Kaltiainen painottaa, että yksilö voi jaksaa työssään raskaidenkin haasteiden keskellä, mikäli työn voimavarat ylittävät sen vaateet. Suurikaan tehtävien määrä, työarjen ennakoimattomuus tai tunnekuormitus eivät siis automaattisesti johda työuupumukseen tai edes energian ehtymiseen. Kaltiainen vertaa työn vaatimuksia ja työn voimavaroja vaakaan, joka voi olla joko tasapainossa tai kallistuneena kumpaan tahansa suuntaan: ”Tilanne, jossa työ vain vaatii ja työntekijä jää asian kanssa yksin, on tyypillinen polku työuupumukseen.”


Vaa’an tasapainottamisessa on Kaltiaisen mielestä kaksi eri tietä: ”Yksi on se, että tarkastellaan kuormitustekijöitä ja niiden kohtuullistamista työpaikoilla ja myös eri päätöksentekotasoilla,joissa koulua koskevia ratkaisuja tehdään. Töissä on välillä vaikeaa vähentää vaatimuksia. Silloin on tosi tärkeää vahvistaa työn voimavaroja.” Kaltiainen on miettinyt aihetta aikaisemminkin, sillä hän lisää välittömästi: ”Työtä voi ja kannattaa tuunata, mutta muutokset rakenteissa ovat tärkeitä. Tavallista on, että työntekijän aika kuluu epäolennaisiin tehtäviin, asioihin, jotka eivät ole keskeisiä. Tämäntyyppisten ongelmien ratkaiseminen ei ole kuitenkaan missään nimessä yksilön tehtävä, vaan niistä pitäisi keskustella yhteisesti työpaikalla.”


Jo puhelumme aikana huomaan mieltyväni työn vaatimusten ja työn voimavarojen malliin kahdesta syystä. Vaikka olen sitä mieltä, että myös yksilön ominaisuudet ja henkilökohtaiset voimavarat vaikuttavat vaikeissa tilanteissa jaksamiseen, pidän Kaltiaisen esittelemästä teoreettisesta kehyksestä nimenomaan siksi, että siinä keskitytään työn piirteisiin. Niitä ovat esimerkiksi aikapaineet, työn epävarmuus, tieto työn tuloksista, työntekijän vaikutusmahdollisuudet sekä esihenkilön ja työtovereiden tuki. Nämä eivät ole pysyviä ja muuttumattomia, vaan vaihtelevat ajan kuluessa, organisaation muuttuessa ja työtehtävien murroksessa. Malli on minulle mieleinen myös siksi, että se sisältää mahdollisuuden aktiiviseen muutokseen parempaa kohti.


Vaikka Kaltiainen ei omien sanojensa mukaan tunne koulumaailmaa erityisen hyvin, hän tavoittaa nopeasti opetusalaa koskevan kokonaisuuden. Kaltiainen tarkastelee opettajien työssä jaksamista kolmella eri tasolla: yksittäisen opettajan, työpaikan sekä koulua koskevan päätöksenteon tasolla.


Työpaikoilla eli keskimmäisellä tasolla voidaan edistää työntekijän hyvinvointia usein eri tavoin. Rehtorit voivat Kaltiaisen mukaan kysyä alaisiltaan, miltä heistä tuntuu tehdä työtään, mikä työssä innostaa ja miten intoa voisi saada lisää. Miten työn hallinnan tunnetta voisi kasvattaa ja mikä lisäisi työn imua? Mitäuutta opettaja haluaisi oppia, ja kuinka hän voisi käyttää omaa osaamistaan työpaikalla? Kaltiaisen mielestä esihenkilöt voivat johtamistavallaan tuottaa voimavaroja. Mikäli työntekijät kokevat olevansa arvostettuja ja oikeudenmukaisesti kohdeltuja työyhteisössään, yhteisöllisyyden kokemus vahvistuu. Se puolestaan ajaa ihmistä ponnistelemaan yhteisten tavoitteiden suuntaisesti. Hyvinvoivassa työyhteisössä sekä annetaan että saadaan apua.


Joskus on valitettavasti niinkin, että esihenkilö hajottaa työyhteisön. Neljännesvuosisadan ajan opetusalalla työskennellyt Kirsi uupui työstään rehtorin toimintatapojen vuoksi: ”Päätöksiä tehtiin naamakertoimella. Meno oli armotonta ja kaikki se kammottava toiminta oli aivan näkyvää, ihan kauheeta. Rehtori ei järjestänyt kehityskeskustelujakaan seitsemään vuoteen. Opettajat kyllä pyysivät niitä, mutta rehtorin mielestä ei ollut aikaa. Pärstäkertoimella sai asioita, ja jos oli suosiossa, sai virkavapaata. Toiset saivat ja toiset eivät, vaikka virkavapaa-anomuksen syy oli sama. Jotkut saivat tehdä hankintoja luokkaan, toiset eivät. Rehtorin toimintatapa ja esimerkki valutti epäreiluuden yhteisöön. Talossa oli nokkimisjärjestys, ja se näkyi kaikessa. Voin siellä tosi huonosti, tuli ahdistusta ja masennusta, rytmihäiriöitä ja kuoleman pelkoa. Mietin, mahtaako tämä kaikki olla sen arvoista, että terveys menee kokonaan. Tilanne oli niin epäreilu. Töissä oli pakko käydä. Oli asuntolaina. En silloin vielä nähnyt mitään vaihtoehtoja.”


Kaltiainen kertoo, että työhyvinvointia voi kohentaa myös vähentämällä estevaatimuksia, jotka hankaloittavat työn tekemistä. Estevaatimuksia ovat esimerkiksi tiedonkulun ongelmat työpaikoilla. Mieleeni nousee välittömästi tilanne koulumaailmasta. Koulukuraattoreilla ei ole kaikissa kunnissa pääsyä opettajien käyttämän Wilma-järjestelmän oppilastietoihin. Tämä aiheuttaa huomattavan paljon lisätyötä sekä opettajille että koulukuraattoreille itselleen. Sen sijaan, että oppilaan asioita hoitava kuraattorinäkisi lasta koskevat merkinnät, joutuu luokanopettaja toimittamaan samat tiedot erikseen. Estevaatimusten vähentäminen lisää työhyvinvointia ja työssä jaksamista.


Estevaatimuksista puhuessaan Kaltiainen laajentaa näkökulman yksittäisistä kouluista ja työyhteisöistä suurempiin rakenteisiin. Mitkä ovat alakoulujen yleiset estevaatimukset? Olennaista Kaltiaisen mielestä on, kuinka hyvä tieto kouluja koskevia päätöksiä tekevillä tahoilla opettajan arjesta on. Tieto vähentäisi kouluille suunnattuja vaatimuksia. Minun on helppo olla Kaltiaisen kanssa samaa mieltä. Huomaamattani saan myös rutkasti lisämotivaatiota kirjani kirjoittamiseen.


Kaltiainen intoutuu pohtimaan ratkaisuja opettajien työhyvinvoinnin kohentamiseen valtakunnan tasolla: ”Jos ajatellaan kaikkia Suomen kouluja yhtenä organisaationa, jota johtavat julkinen hallinto ja päätöksentekijät, onhan se haastavaa, kun täytyy tehdä päätöksiä, jotka koskevat kaikkia näitä eri yksiköitä eli kouluja. Miten on edes mahdollista, että päättäjillä olisi riittävästi tietoa? Eihän ylin johto missään organisaatiossa tiedä aina kaikkea. Hekin tekevät virheitä.”


Kaltiainen kertoo tutkineensa organisaatiomuutoksia ja jatkaa: ”Auttaa, jos työntekijällä on luottamus siihen, että uusien asioiden kokeilemisesta huolimatta on olemassa rakenne, jonka avulla päätöksentekijät seuraavat, kuinka muutos vaikuttaa opettajiin ja heidän työhönsä. Olisi luottamus siihen, että tilannetta arvioidaan myöhemmin ja mikäli huomataan, että näin ei kannatakaan tehdä, päätökset voidaan perua. Aivan keskeistä on, että päätöksentekijöillä on riittävä tieto ja ymmärrys arvioida vaikutuksia.”


Puhelun päätyttyä jään miettimään Kaltiaisen sanoja. Alakoulun ongelma taitaa olla se, että sitä on uudistettu vimmaisesti ja luokanopettajille on annettu jatkuvasti uusia tehtäviä. Kaikki muutokset eivät ole olleet hyviä, mutta niitä ei ole peruttu. Sen sijaan on tehty uusia päätöksiä ja annettu lisää vaatimuksia. Rehtoriraukat ovat vastanneet, ja vastaavat yhä, huolestuneille ja väsyneille alaisilleen: ”Kun tulee uusia työtehtäviä, jättäkää jotain vanhaa pois.” Kuunneltuani Janne Kaltiaisen ajatuksia olen entistä vakuuttuneempi siitä, että päätös virallisesti velvoittavien työtehtävien karsimisesta ei voi olla yksittäisen opettajan vastuulla.


Kuormittumisen syyt


Työuupumus ei ole pikku juttu. Vaikka se ei ole sairaus, siihen liittyy sairastumisen riski. Masennus, unihäiriöt, stressiperäiset somaattiset sairaudet ja päihdeongelmat ovat työuupumuksen tavallisia tovereita. Työuupumus kasvattaa työkyvyttömyyden riskiä. Uupumus on hirveä henkilökohtainen tragedia, mutta se on myös yhteiskunnalle kallista.


Vaikka syyt opettajien loppuunpalamiseen ovat yksilölliset, on tärkeää löytää työpahoinvointia ja kuormitusta aiheuttavien tekijöiden tavalliset ja useita eri opettajia yhdistävät syyt. Yleisten tekijöiden tunnistaminen mahdollistaa epäkohtien korjaamisen. Se puolestaan vähentää opettajien uupumusta, mikä laskee sairauslomapäiviä, työkyvyttömyyseläkepäätöksiä ja halukkuutta vaihtaa alaa.


Työn muutosten vaikutuksista henkilöstön terveyteen ja hyvinvointiin on tutkimuksia. Olen itsekin aikoinaan vastannut näihin kyselyihin. Kunta10-tutkimus selvittää kahden vuoden välein kunta-alalla työskentelevien työtä ja siinä tapahtuvia muutoksia sekä niiden vaikutuksia henkilöstön työhyvinvointiin. Tutkimuksessa ovat mukana Helsinki, Espoo, Vantaa, Tampere, Turku, Raisio, Naantali, Oulu, Nokia, Valkeakoski ja Virrat.

